Усмон Юсуфов

Усмон Юсуфов (зод. 7 майи 1987, Тоҷикистон) — наворбардор ва коргардони тоҷик. Корманди Муассисаи давлатии «Телевизиони Сафина». Барандаи ҷоизаи байналмилалии синамоии Golden Begonia Award (2020).

 Зиндагинома 
Усмон Юсуфов 7 майи соли 1987 ба дунё омадааст. Аз хурдсолӣ ба синамо ва тасвирҳои ҳунарӣ шавқи зиёд дошт. Баъди хатми мактаби миёна соли 2004 ба факултаи забонҳои Осиё ва Аврупои Донишгоҳи миллии Тоҷикистон дохил шуд. Сарфи назар аз ихтисоси забоншиносӣ, меҳри филмбардорӣ ӯро соли 2005 ба Муассисаи давлатии «Телевизиони Сафина», ки тоза ба фаъолият шурӯъ карда буд, овард.

 Фаъолияти ҳунарӣ 
Усмон Юсуфов фаъолияти худро дар телевизион ҳамчун тасвирбардори дохили студия оғоз карда, баъдан ба гурӯҳи филмбардорон (наворбардорони беруна) шомил шуд. Ӯ дар чандин лоиҳаҳои байналмилалӣ ҳамчун наворбардор-таҳиягар ширкат варзидааст.

 Лоиҳаҳои байналмилалӣ 
Яке аз корҳои барҷастаи ӯ иштирок дар таҳияи филми мустанад дар ҳамкорӣ бо Телевизиони давлатии KBS-и Кореяи Ҷанубӣ мебошад. Ин филм дар бораи табиати нотакрори Тоҷикистон ва гӯсфани кӯҳии Марко Поло қисса мекунад. Наворбардорӣ дар шароити вазнини иқлимӣ ва дар баландии 5000 метр аз сатҳи баҳр (дар Мурғоб) сурат гирифтааст. Ин мустанад дар Кореяи Ҷанубӣ  намоиш дода шуда, миллионҳо нафарро бо имкониятҳои сайёҳии Тоҷикистон ошно намуд.

 Синамо 
Усмон Юсуфов дар синамо ҳамчун наворбардор-таҳиягар фаъолиятро аз филми «Чарх»-и Шаҳзод Раҷабов оғоз намудааст. Ҳамчунин дар филмҳои «Сарбор» ва «Роҳ» ҳамчун наворбардори дрон (тасвирбардории ҳавоӣ) кор кардааст.

Соли 2020 ӯ аввалин филми ҳунарии худро бо номи «Ношунаво» (Deaf) ҳамчун коргардон-таҳиягар ба навор гирифт. Филм дар 8-умин Намоиши байналмилалии кинои кӯтоҳмуддати Осиё дар Ҷумҳурии Мардумии Чин (8th Asian Micro Film Art Festival) дар миёни 20 ҳазор филм сазовори ҷоизаи Golden Begonia Award гардид.

 Филмшиносӣ 
 «Чарх» (наворбардор)
 «Хостгорӣ» (наворбардор)
 «Соҳили мурод» (наворбардор)
 «Баъд аз ғуруб» (наворбардор)
 «Ношунаво» (коргардон ва наворбардор)
 «Сарбор» (наворбардори дрон)
 «Роҳ» (наворбардори дрон)

 Ҷоизаҳо 
 Ҷоизаи байналмилалии Golden Begonia Award ( Begonia Golden) — барои филми «Ношунаво», Чин, 2020.

 Эзоҳ 

 Пайвандҳои беруна 
 Гузориши Sputnik дар бораи ҷоизаи Усмон Юсуфов
 ТВ Сафина: Мактаби баргузида

Гурӯҳ:Коргардонони Тоҷикистон
Гурӯҳ:Наворбардорони Тоҷикистон
Гурӯҳ:Зодагони 1987
Гурӯҳ:Шахсиятҳо:Душанбе